Der blev taget spadestik til ny cykelsti mellem Grindsted og Vodskov i dag. Kritikere kalder den livsfarlig og vil have den lavet om, allerede inden den er bygget.

Der var taler, sang og glad stemning ved krydset af Grindsted og Vodskovvej i lørdag formiddag. Der blev nemlig taget første spadestik til den nye cykelsti mellem Grindsted og Vodskov. Stien skal sikre, at skoleeleverne ikke længere skal ud blandt den tunge trafik, når de skal cykle til skole i Vodskov. Cykelstien har været godt 80 år undervejs og alligevel er der malurt i bægeret. - Den er planlagt forkert, når børnene skal krydse vejen så mange gange. Den er livsfarlig, siger Jan Pedersen, der er talsmand for en gruppe modstandere af cykelstiens ruteplanlægning. - Vi har hørt om kritikken, men i dag glæder vi os over, at cykelstien bliver en realitet. Og så tror vi jo på, at kommunen og dens rådgivere har lavet en sikker skolevej, siger formand for skolebstyrelsen på Vodskov Skole, Peter Lindholt. Jan Pedersen og kritikerne mødes med Aalborg Kommune i næste uge for at drøfte kritikken.